**Juho Liuksiala** (s. 2. marraskuuta 1995 Vammala) on suomalainen jääkiekkoilija, joka pelaa Ruotsin kolmanneksi korkeimmalla sarjatasolla Hockeyettan-joukkue Nybro IF:ssä. Hän on pelipaikaltaan oikea laitahyökkääjä. Liuksiala laukoo oikealta.

Ura
---

Liuksiala aloitti jääkiekkoilun 5-vuotiaana Vammalan Palloseurassa. Hän siirtyi C2-juniorina HC Nokiaan kaudeksi 2009–2010, josta Liuksiala jatkoi kaudeksi 2010–2011 try-outin kautta Tampereen Ilveksen C-nuoriin. Kauden 2011–2012 hän vietti suurimmaksi osaksi seuran B-nuorissa, mutta Liuksiala pelasi myös Ilveksen B2-nuorissa, joiden pudotuspelien jäähypörssin hän voitti 33 minuutillaan. Liuksiala voitti kauden päätteeksi B2-nuorten SM-hopeaa. Kaudella 2012–2013 hän oli Ilveksen B-nuorten paras maalintekijä 24 osumallaan.

Kaudella 2014–2015 Liuksiala debytoi Ilveksen SM-liigajoukkueessa. Hän teki liigadebyyttinsä 3. tammikuuta 2015 Hämeenlinnan Pallokerhoa vastaan. Liuksialasta tuli kaikkien aikojen ensimmäinen HC Nokian juniori SM-liigassa. Hänet merkittiin heti Ilveksen ykkösketjuun Tapio Laakson ja Sami Sandellin viereen. Liuksiala sai ottelussa jääaikaa 10.18 minuuttia. Hän pelasi kauden aikana kolme SM-liigaottelua. Kauden 2015–2016 Liuksiala pelasi kokonaan Ilveksen A-nuorissa. Hän voitti tehoilla 34+27=61 koko A-nuorten SM-liigan maalipörssin (Arto Javanainen -palkinto) ja sijoittui pistepörssissä kuudenneksi. Ilves eteni sarjan finaaleihin, joiden ensimmäisessä ottelussa 31. maaliskuuta 2016 Espoo Bluesia vastaan Liuksiala teki kaksi maalia, joista toinen jäi Ilveksen 6–5-voittoon päättyneen ottelun ratkaisumaaliksi. Joukkueen Suomenmestaruus ratkesi lopulta seuraavassa ottelussa.

Huhtikuussa 2016 Liuksiala teki vuoden mittaisen SM-liigasopimuksen Ilveksen kanssa. Kauden 2016–2017 kynnyksellä seura lainasi hänet toistaiseksi voimassa olevalla sopimuksella Mestis-joukkue Lempäälän Kisaan, jossa Liuksiala pelasi kauden aikana 19 runkosarjaottelua tehopistein 5+6=11. Hän pelasi Ilveksessä ensimmäisen ja uransa neljännen SM-liigaottelunsa 26. marraskuuta 2016 vieraissa Pelicansia vastaan, jolloin Liuksiala teki myös liigauransa avausmaalin. Hänen varsinainen tulokaskautensa SM-liigassa toi 37 runkosarjaottelussa tehot 12+6=18 ja kymmenessä playoff-ottelussa neljä syöttöpistettä. Liuksiala voitti koko SM-liigan tulokkaiden runkosarjan maalipörssin ja sijoittui tulokkaiden pistepörssissä viidenneksi. Hän jakoi myös Ilveksen sisäisen maalipörssin kolmannen sijan Aleksi Mustosen kanssa. Tammikuussa 2017 Liuksiala teki kaksivuotisen jatkosopimuksen Ilveksen kanssa.

Kaudeksi 2019–2020 Liuksiala siirtyi kaksivuotisella sopimuksella Vaasan Sportiin. Kauden 2021–2022 kynnyksellä, syyskuussa 2021 hän siirtyi vuoden mittaisella sopimuksella Mestis-joukkue KOOVEE:hen. Liuksialan sopimus sisälsi option ulkomaille siirtymisestä. Jo ensimmäisessä ottelussaan 4. syyskuuta 2021 Suomen Cupin kolmannessa vaiheessa TUTO Hockeya vastaan hän onnistui tekemään kypärätempun, kun KOOVEE voitti ottelun lukemin 5–3. Liuksialan ensimmäinen maali syntyi ylivoimalla ja toinen jäi ottelun voittomaaliksi. Kolmannen osumansa hän viimeisteli vastustajan tyhjään maaliin. Liuksiala sai ottelussa myös syöttöpisteen Ville Niemisen tekemään maaliin. Hän teki kolmessa Suomen Cupin ottelussa tehot 5+1=6, joilla Liuksiala oli KOOVEE:n paras pistemies ja maalintekijä. Hän johti joukkueen sisäistä piste- ja syöttöpörssiä myös runkosarjassa tehoilla 5+8=13, kunnes marraskuussa Liuksiala käytti sopimuksessaan olleen ulkomaanoption ja hänen sopimuksensa KOOVEE:n kanssa purettiin. Muutamaa päivää myöhemmin Liuksialan vahvistettiin siirtyvän loppukauden kattavalla sopimuksella Ruotsin kolmanneksi korkeimmalle sarjatasolle Hockeyettan-joukkue Nybro IF:ään.

Muuta
-----

Liuksiala on käynyt Tampereen Kauppaoppilaitoksessa sporttimerkonomi-linjan.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2013–2014 | Ilves | A-SM | 41 | 12 | 8 | 20 | 4 | 4 | 0 | 1 | 1 | 0 |
| 2014–2015 | Ilves | A-SM | 43 | 19 | 12 | 31 | 6 | 9 | 0 | 1 | 1 | 0 |
|  | Ilves | SM-liiga | 3 | 0 | 0 | 0 | 0 | – | – | – | – | – |
| 2015–2016 | Ilves | A-SM | 46 | 34 | 27 | 61 | 16 | 7 | 2 | 2 | 4 | 2 |
| 2016–2017 | Ilves | SM-liiga | 37 | 12 | 6 | 18 | 0 | 10 | 0 | 4 | 4 | 0 |
|  | LeKi | Mestis | 19 | 5 | 6 | 11 | 0 | – | – | – | – | – |
| 2017–2018 | Ilves | SM-liiga | 54 | 4 | 10 | 14 | 4 | – | – | – | – | – |
|  | LeKi | Mestis | 4 | 2 | 3 | 5 | 0 | – | – | – | – | – |
| 2018–2019 | Ilves | SM-liiga | 52 | 11 | 7 | 18 | 4 | 6 | 1 | 1 | 2 | 0 |
|  | KOOVEE | Mestis | 3 | 2 | 0 | 2 | 2 | – | – | – | – | – |
| 2019–2020 | Sport | SM-liiga | 50 | 6 | 12 | 18 | 2 | – | – | – | – | – |
| 2020–2021 | Sport | SM-liiga | 34 | 4 | 3 | 7 | 0 | 2 | 0 | 0 | 0 | 0 |
| 2021–2022 | KOOVEE | Mestis | 8 | 5 | 8 | 13 | 0 | – | – | – | – | – |
|  | Nybro IF | Ruotsi I | 27 | 12 | 6 | 18 | 2 | – | – | – | – | – |
| 6 kautta | yhteensä | SM-liiga | 230 | 37 | 38 | 75 | 10 | 18 | 1 | 5 | 6 | 0 |
| 4 kautta | yhteensä | Mestis | 34 | 14 | 17 | 31 | 2 | – | – | – | – | – |

Lähteet
-------

* Juho Liuksiala The Internet Hockey Databasessa (englanniksi)
* Juho Liuksiala Eurohockey-sivustolla (englanniksi)
* Juho Liuksiala *Elite Prospects*. Everysport Media Group AB.  (englanniksi)

### Viitteet

1. ↑  Lehtinen, Lauri: Näin on syntynyt yksi liigapelaajien erikoisimmista lempinimistä – "En pistä pahakseni" *aamulehti.fi*.  1.12.2016. Alma Media Suomi Oy.  Arkistoitu 11.4.2017. Viitattu 10.4.2017.
2. 1 2  Tilastot *liiga.fi*. Jääkiekon SM-liiga Oy. Viitattu 8.4.2019.
3. 1 2  Tulevaisuuden staroja (Arkistoitu – Internet Archive)
4. 1 2 3  Juho Liuksiala *Elite Prospects*. Everysport Media Group AB.  (englanniksi)
5. ↑  Elite Prospects - Ilves U18 *eliteprospects.com*. Everysport Media Group AB. Viitattu 7.4.2019. (englanniksi)
6. ↑  HC Nokia onnittelee Ilves-liigapelaaja Juho Liuksialaa *hcnokia.fi*.  5.1.2015. HC Nokia ry. Viitattu 2.10.2016.
7. ↑  Kokoonpanot *liiga.fi*.  3.1.2015. Jääkiekon SM-liiga Oy. Viitattu 3.1.2015.
8. ↑  Ottelutilastot *liiga.fi*.  3.1.2015. Jääkiekon SM-liiga Oy. Viitattu 3.1.2015.
9. ↑  Elite Prospects - U20 SM-liiga Stats 2015-2016 *eliteprospects.com*. Everysport Media Group AB. Viitattu 7.4.2019. (englanniksi)
10. ↑  Huuki, Asko: Neljä maalia kolmanteen erään – Ilvekselle finaalien avausvoitto *Jatkoaika.com*.  30.3.2016. Jatkoaika r.y. Viitattu 11.5.2016.
11. ↑  Allsvenskanin maalikuningas Ilveksen riveihin *Jatkoaika.com*.  29.4.2016. Jatkoaika r.y. Viitattu 11.5.2016.
12. ↑  Ilves lähettää nuoria pelaajiaan Lempäälään *Jatkoaika.com*.  12.9.2016. Jatkoaika r.y. Viitattu 12.9.2016.
13. ↑  Otteluseuranta  26.11.2016. Jääkiekon SM-liiga Oy. Viitattu 26.11.2016.
14. ↑  Pelaajatilastot *liiga.fi*. Jääkiekon SM-liiga Oy. Viitattu 10.4.2017.
15. ↑  Ilvekselle nippu jatkosopimuksia – Hintz jättää joukkueen *Jatkoaika.com*.  5.1.2017. Jatkoaika r.y. Viitattu 5.1.2017.
16. ↑  Sportille kolme hyökkääjävahvistusta - Hermeksen tehomies Markkula Vaasaan *Jatkoaika.com*.  11.4.2019. Jatkoaika r.y. Viitattu 11.4.2019.
17. ↑  Yli-Mäenpää, Joni: Yli 200 liigaottelun Juho Liuksiala siirtyy KOOVEEn riveihin *Jatkoaika.com*.  4.9.2021. Jatkoaika r.y. Viitattu 5.9.2021.
18. ↑  KOOVEE komeasti jatkoon - Liuksialalle heti hattutemppu *tampereenkoovee.fi*.  4.9.2021. KOOVEE Hockey Oy. Viitattu 5.9.2021.
19. ↑  Elite Prospects - KOOVEE *eliteprospects.com*. Everysport Media Group AB. Viitattu 3.11.2021. (englanniksi)
20. ↑  Seppä, Lassi: KOOVEEn Juho Liuksiala lähtee tamperelaisseurasta käytettyään optionsa *Jatkoaika.com*.  3.11.2021. Jatkoaika r.y. Viitattu 3.11.2021.
21. ↑  Juho Liuksiala klar för Vikings! *nybrovikings.com*.  6.11.2021. NYBRO VIKINGS IF. Viitattu 6.11.2021. (ruotsiksi)